**Advanced Mobile Location** (AML) er en teknikk for å automatisk lokalisere en innringer til et nødnummer. Systemet gir en forbedring av nøyaktigheten til dagens opprinnelsesmarkering.

Metoden ble utviklet i Storbritannia av British Telecom, EE Limited og HTC som en løsning på unøyaktig posisjonsbestemmelse av nødsamtaler. Når en person i nød ringer et nødnummer fra en smarttelefon hvor AML er aktivert, vil telefonen automatisk bestemme sin nøyaktige posisjon og sende denne informasjonen til nødetatene via en SMS. Telefonens posisjonsbestemmelse bruker enten satellittnavigasjon (GPS eller lignende) eller trådløst internett, avhengig av hva som er best i øyeblikket. Det er estimert at denne teknikken er inntil 4000 ganger mer nøyaktig enn det tidligere systemet som baserer seg på posisjonen til nærmeste basestasjon.

Google kunngjorde i juli 2016 at alle Android-telefoner i verden med operativsystemversjon 2.3 eller nyere nå har Advanced Mobile Location (AML) innebygget. Google har gitt sin løsning navnet *Emergency Location Service* (ELS). Fra og med iOS 11.3 (utgitt 29. mars 2018) har også iPhone støtte for AML.

Implementasjon av AML startet i Storbritannia av flere telefonprodusenter og mobiloperatører. BT, EE, O2 og Three, sammen med HTC, Sony, Alcatel og Samsung har implementert AML. AML er i full drift i en rekke land, bl.a. Estland, Litauen og delstaten Niederösterreich i Østerrike. I tillegg ble AML testet i flere land i Europa, med mål om å sette det i drift innen utgangen av 2017. I Norge har AML vært testet av Nødetatene og NKOM i samarbeid med NRDB , og er nå i full drift. Tidligere har det vært testet av Telenor i samarbeid med NRDB. Nødvendig endring av forskriften ble gjennomført i 2018, og trer i kraft fra 1. november 2018.

Referanser
----------

1. ↑  f (6. november 2014). «UK shows the way towards accurate caller location – An example for others to replicate!» **(engelsk)**. www.eena.org. Besøkt 23. februar 2017.
2. ↑  «BT, EE and HTC develop 'life-saving' mobile phone location service for 999 calls» **(engelsk)**. www.v3.co.uk. Besøkt 25. april 2016.
3. ↑  «Advanced Mobile Location pinpoints 999 calls to within 30m» **(engelsk)**. ComputerWeekly. Besøkt 25. april 2016.
4. ↑  «Advanced Mobile Location is now available in all Android phones!». www.eena.org. Besøkt 3. august 2016.
5. ↑  Kannan, Akshay. «Helping emergency services find you when you need it most» **(engelsk)**. Google. Besøkt 22. februar 2017.
6. ↑  «iOS 11.3 tilgjengelig i dag». *Apple Newsroom* **(norsk)**. Besøkt 18. juni 2018.
7. ↑  «AML deployment: Excellent progress in Europe» **(engelsk)**. www.eena.org. Arkivert fra originalen 31. mai 2016. Besøkt 25. april 2016.
8. ↑  «AML Frequently Asked Questions». www.eena.org. Arkivert fra originalen 23. november 2016. Besøkt 23. november 2016.
9. ↑  «EENA newsletter - AML deployment: Excellent progress in Europe» **(engelsk)**. www.eena.org. Arkivert fra originalen 31. mai 2016. Besøkt 22. juni 2016.
10. ↑  «Håndsettbasert posisjonsinformasjon ved nødanrop.». NKOM. 15. mars 2018. Arkivert fra originalen 14. september 2018. Besøkt 14. september 2018.
11. ↑  «Arbeidsgruppe Nummer – referat fra 89. møte». NKOM. 2. juni 2016. s. sak 7. Arkivert fra originalen 23. februar 2017. Besøkt 23. februar 2017.
12. ↑  «Forskrift om elektronisk kommunikasjonsnett og elektronisk kommunikasjonstjeneste (ekomforskriften) - Kapittel 6. Nummer, navn og adresser - Lovdata». *lovdata.no* **(norsk)**. Besøkt 13. september 2018.